รมต.คลังยูโรไฟเขียวแผนช่วยแบงก์สเปน
ที่ประชุมขุนคลังยูโรโซนพร้อมใจอนุมัติแผนช่วยเหลือแบงก์สเปนที่ 1 แสนล้านยูโรแล้ว
21 ก.ค. 2555

ที่ประชุมขุนคลังยูโรโซนพร้อมใจอนุมัติแผนช่วยเหลือแบงก์สเปนที่ 1 แสนล้านยูโรแล้ว 
เอเอฟพีรายงาน โดยอ้างจากแหล่งข่าวว่า ที่ประชุมรัฐมนตรีคลังกลุ่มยูโรโซน ซึ่งหารือผ่านทางระบบโทรศัพท์เมื่อวันที่ 20 ก.ค. ได้อนุมัติแผนการช่วยเหลือภาคธนาคารสเปน ที่ 1 แสนล้านยูโร (ราว 3.9 ล้านล้านบาท) เป็นที่เรียบร้อยแล้ว 
ที่ประชุมซึ่งมีการพูดคุยกันถึงเงื่อนไขและรายละเอียดในการให้ความช่วยเหลือ ได้กำหนดว่าในขั้นต้นนั้นเงินทุนที่จะนำไปช่วยเหลือจะมาจากกองทุนรักษาเสถียรภาพการเงินยุโรป (อีเอสเอฟเอส) ก่อน จากนั้นเมื่อกองทุนรักษาเสถียรภาพถาวรยุโรป (อีเอสเอ็ม) เปิดใช้กองทุนอีเอสเอ็มก็จะเข้ามาแทนที่ และคาดว่าน่าจะเริ่มใช้ได้จริงในปลายปีนี้ 
นอกจากนี้ เงินที่นำไปช่วยเหลือภาคธนาคารสเปนจะถูกส่งผ่านไปยังกองทุนช่วยเหลือภาคธนาคารของรัฐ ก่อนที่จะถูกกระจายไปให้แก่ธนาคารต่างๆ ที่ประสบปัญหา ซึ่งการให้ความช่วยเหลือจะต้องเป็นไปตามปัญหาที่แตกต่างกันออกไปในแต่ละกรณี 
ขณะที่ก่อนหน้านี้เพียง 1 วัน ได้เกิดเหตุวุ่นวายในสเปนขึ้น เมื่อประชาชนชาวสเปนที่ออกมาชุมนุมคัดค้านแผนรัดเข็มขัดฉบับใหม่ของรัฐบาลสเปน ที่ 6.5 หมื่นล้านยูโร (ราว 2.53 แสนล้านบาท) กลางกรุงมาดริด ได้ถูกตำรวจปราบจลาจลใช้กำลังและกระสุนยางเข้าสลายการชุมนุม เป็นผลให้มีผู้ได้รับบาดเจ็บ 6 คน และถูกจับกุมอีก 7 คน 
ทั้งนี้ แผนรัดเข็มขัดฉบับใหม่ได้ถูกประกาศขึ้นเมื่อปลายสัปดาห์ที่ผ่านมา โดยมุ่งเน้นไปที่การตัดลดสวัสดิการเงินเดือนของข้าราชการ รวมถึงการขึ้นภาษีมูลค่าเพิ่ม